མི་བཟང་པོ་ཞིག་དང༌།ཡ་རབས་གཞུང་དྲང་དགོས་པ་ནི་ཧ་ཅང་གལ་ཆེན་པོ་ཡིན།ཡ་རབས་གཞུང་དྲང་གི་དགོས་པ་དགེ་མཚན་དང་རྒྱུ་མཚན་མཐོང་བའི་སྒོ་ནས་དང་བས་བླངས་ཏེ་རང་གི་གཤིས་རྒྱུད་ལ་འཇགས་ཐུབ་པ་བྱེད་དགོས་པ་ལས།ཕྱིའི་ཁྲིམས་ཀྱིས་གནོན་སྡོམ་བྱས་ཏེ་ཡ་རབས་བྱེད་དགོས་ཞེས་གཅུན་ཀྱང་ཡ་རབས་ཡོང་རྒྱུ་ཧ་ཅང་ཁག་པོ་ཡིན།དེའི་རྒྱུ་མཚན་དང༌།རང་ལ་ཁེ་ཕན་ཡོད་པ་མཐོང་ནས་བཟང་པོ་བྱེད་དགོས་པ་ཤེས་ན་ངོ་ལྐོག་མི་བྱེད་པར་མ་ཟད།ཕྱིའི་སྒྲིག་ཁྲིམས་ཀྱིས་གཅུན་མི་དགོས་པར་རང་གིས་དང་དུ་བླངས་ཏེ་ངས་མི་གཞན་ལ་རྫུན་བཤད་ན་མི་འགྲིགས་ལ།མགོ་སྐོར་དང་ཐུབ་ཚོད་བཏང་ནའང་མི་འགྲིགས་སྙམ་པའི་བསམ་བློ་ཞིག་རང་བཞིན་དུ་ཡོང་རྒྱུ་ཡིན།རང་ངོས་ནས་ཡ་རབས་ཀྱི་དགོས་པ་རྒྱུ་མཚན་མཐོང་བའི་ཡིད་ཆེས་དང་ངེས་ཤེས་བརྟན་པོ་ཞིག་མེད་ན།ཕྱི་ནས་སྒྲིག་ཁྲིམས་ཀྱིས་གནོན་སྡོམ་བྱས་ཀྱང་ཕན་ཐོགས་ཡོང་རྒྱུ་ཧ་ཅང་ཁག་པོ་ཡིན།